REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/160-21

29. april 2021. godine

B e o g r a d

Z A P I S N I K

13. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 27. APRILA 2021. GODINE

Sednica je počela u 12,00 časova.

Sednicom je predsedavala Sandra Božić, predsednik Odbora.

Sednici su prisustvovali: Aleksandar Čotrić (došao u toku prve tačke dnevnog reda), Vuk Mirčetić, prof. dr Marko Atlagić, Jovan Kolundžija, Miloš Terzić, Milica Obradović, Željko Tomić (došao u toku prve tačke Dnevnog reda), članovi Odbora.

Sednici su prisustvovali: Ivana Popović (Sandra Božić), Ana Miljanić (Lav Grigorije Pajkić), Nebojša Bakarec (Ivan Tasovac), Zoran Tomić (mr Jadranka Jovanović), Jelena Mihailović (Snežana Paunović), Ljubomir Marić (Jovan Kolundžija) i Justina Pupin Košćal (Jelica Sretenović) zamenici članova Odbora.

Sednici nisu prisustvovali: Milena Popović, Mira Petrović, Rozalija Ekres, Nataša Mihailović Vacić, niti njihovi zamenici.

Na predlog predsedavajućeg, članovi Odbora su, većinom glasova (deset za, jedan nije glasao), usvojili sledeći

D n e v n i r e d

1. Razmatranje Predloga zakona o izmenama i dopunama Zakona o kulturi, koji je podnela Vlada, u načelu;
2. Razmatranje Predloga zakona o izmenama i dopunama Zakona o osnivanju Muzeja žrtava genocida, koji je podnela Vlada, u načelu;
3. Utvrđivanje Liste kandidata za člana Saveta Regulatornog tela za elektronske medije koju je predložio nadležni odbor Skupštine Autonomne pokrajine Vojvodine.

PRVA TAČKA DNEVNOG REDA: Razmatranje Predloga zakona o izmenama i dopunama Zakona o kulturi, koji je podnela Vlada, u načelu

U uvodnim napomenama, Sandra Božić, predsednik Odbora, obavestila je članove Odbora, da sednici prisustvuju: Radovan Jokić i Danijela Vanušić, vršioci dužnosti pomoćnika ministra kulture i informisanja.

Podsetila je sve prisutne da je Vlada Republike Srbije 9. aprila 2021. godine, podnela Narodnoj skupštini Predlog zakona o izmenama i dopunama Zakona o kulturi.

Radovan Jokić, pomoćnik ministra kulture i informisanja, obavestio je sve prisutne da se ovim zakonom utvrđuje način ostvarivanja opšteg interesa u kulturi i obavljanje kulturnih delatnosti, prava i obaveze Republike Srbije.

Istakao je i činjenicu da je Zakon o kulturi na snazi od septembra 2009. godine, kao i da se može konstatovati da je prošlo dovoljno vremena od njegove praktične primene da bi se pravilno utvrdili ciljevi vezani za izmene i dopune ovog akta.

Kao neke od ključnih pitanja koje izmene i dopune Zakona o kulturi treba da reše, Radovan Jokić naveo je poboljšanje procedure raspisivanja javnih konkursa za finansiranje ili sufinansiranje programa i projekata u kulturi i umetnosti, unapređenje rada Nacionalnog saveta za kulturu, zatim poboljšanje procedure osnivanja i registracije ustanova kulture, unapređenje saradnje osnivača i upravnih odbora ustanova kulture u proceduri raspisivanja i sprovođenja javnih konkursa za izbor direktora, i na kraju poboljšanje procedure uplata doprinosa samostalnim umetnicima.

U diskusiji su učestvovali: Sandra Božić, Jelena Mihailović i Radovan Jokić.

Predsednik Odbora Sandra Božić istakla je da se u dosadašnjem radu, jasno vidi posvećenost Ministarstva kulture i informisanja u osavremenjivanju pravne regulative i uspostavljanju efikasnijih procedura u oblasti kulture. Takođe, istakla je da se uvođenjem odredbe u Predlog zakona o izmenama i dopunama Zakona o kulturi koja propisiju obavezu lokalnih samouprava da obezbedi sredstva za uplate doprinosa samostalnim umetnicima, podstiče i unapređuje njihov rad kao nosioca delatnosti od opšteg interesa u kulturi.

Povodom pitanja Jelene Mihailović, Radovan Jokić, vršilac dužnosti pomoćnika ministra kultura i informisanja, istakao je da status istaknutog umetnika dodeljuje ministar, na predlog Nacionalnog saveta za kulturu a da predloge za člana Nacionalnog saveta za kulturu dostavljaju centralne ustanove kulture u Republici Srbiji.

Odbor je, jednoglasno (13 za), predložio Narodnoj skupštini da prihvati Predlog zakona o izmenama i dopunama Zakona o kulturi, koji je podnela Vlada, u načelu.

Odbor je, jednoglasno (13 za), za izvestioca Odbora na sednici Narodne skupštine za Predlog zakona o izmenama i dopunama Zakona o kulturi, u načelu odredio Sandru Božić.

DRUGA TAČKA DNEVNOG REDA: Razmatranje Predloga zakona o izmenama i dopunama Zakona o osnivanju Muzeja žrtava genocida, koji je podnela Vlada, u načelu

Predsednik Odbora je podsetila sve prisutne da je Vlada Republike Srbije 16. aprila 2021. godine, podnela Narodnoj skupštini Predlog zakona o izmenama i dopunama Zakona o osnivanju Muzeja žrtava genocida.

Danijela Vanušić, vršilac dužnosti pomoćnika ministra kultura i informisanja, ukazala je na činjenicu da je ovaj zakon donet 1992. godine, kao i da će se donošenjem izmena i dopuna ovog zakona, rešiti pre svega problem usaglašavanja ovog zakona sa Zakonom o kulturi, čime će se ova ustanova izjednačiti sa drugim ustanovama zaštite kulturnog nasleđa, ali i utvrditi specifičnosti ovog muzeja.

Povodom ove tačke dnevnog reda diskutovala je Sandra Božić.

Predsednik Odbora ukazala je na činjenicu da Vlada Republike Srbije, kao i predsednik Republike, izmenama i dopunama ovog predloga zakona, pored uspostavljanja efikasnijih procedura i poboljšanja pravne regulative, posvećuju velike napori na sećanje svih žrtava genocida u 20. veku.

Odbor je, jednoglasno (13 za), odlučio da predloži Narodnoj skupštini da prihvati Predlog zakona o izmenama i dopunama Zakona o osnivanju Muzeja žrtava genocida, koji je podnela Vlada, u načelu.

Odbor je, jednoglasno (13 za), za izvestioca Odbora na sednici Narodne skupštine za Predlog zakona o izmenama i dopunama Zakona o osnivanju Muzeja žrtava genocida, odredio Sandru Božić.

TREĆA TAČKA DNEVNOG REDA: Utvrđivanje Liste kandidata za člana Saveta Regulatornog tela za elektronske medije koju je predložio nadležni odbor Skupštine Autonomne pokrajine Vojvodine.

U uvodnim napomenama, Sandra Božić, predsednik Odbora, obavestila je članove Odbora da sednici prisustvuje predsednik Odbora kulturu i javno informisanje Skupštine Autonomne pokrajine Vojvodine, gospodin Milan Subotin.

Predsedavajuća je podsetila prisutne da je Javni poziv za predlaganje kandidata za člana Saveta Regulatornog tela za elektronske medije koji se bira na predlog nadležnog odbora Skupštine Autonomne pokrajine Vojvodine objavljen na internet stranici Narodne skupštine 6. aprila 2021. godine, u skladu sa članom 10. stav 1. Zakona o elektronskim medijima. Takođe, istakla je da je Javni poziv istog dana uručen i nadležnom odboru Skupštine Autonomne pokrajine Vojvodine.

U daljem izlaganju, Sandra Božić informisala je prisutne da je na osnovu Javnog poziva, nadležni odbor Skupštine Autonomne pokrajine Vojvodine, imao rok od 15 dana, od dana objavljivanja Javnog poziva, da Odboru dostavi obrazloženi predlog dva kandidata za člana Saveta Regulatora. Rok za predlaganje kandidata istekao je 21. aprila 2021. godine, a ovlašćeni predlagač je istog dana dostavio Odboru obrazloženi predlog dva kandidata.

Predsedavajuća je obavestila članove Odbora da su za člana Saveta Regulatora, koji se bira na predlog nadležnog odbora Skupštine Autonomne pokrajine Vojvodine, predloženi: Milorad Vukašinović i Goran Eror, koji ispunjavaju uslove propisane Zakonom i Javnim pozivom.

Milan Subotin je u svom obraćanju istakao da je Odbor za kulturu i javno informisanje Skupštine Autonomne pokrajine Vojvodine, na sednici održanoj 21. aprila 2021. godine utvrdio obrazloženi predlog dva kandidata za izbor člana Saveta Regulatora i isti dostavio Odboru za kulturu i informisanje Narodne skupštine.

Nije bilo diskusije.

Odbor je, jednoglasno (13 za), utvrdio Listu kandidata za člana Saveta Regulatornog tela za elektronske medije koju predlaže nadležni odbor Skupštine Autonomne pokrajine Vojvodine, a na kojoj će se nalaziti sledeći kandidati:

1. Milorad Vukašinović i

1. Goran Eror.

Predsedavajuća je najavila da će se na narednoj sednici održati razgovor sa predloženim kandidatima u skladu sa članom 12. Zakona o elektronskim medijima.

Sednica je završena u 12,40 časova.

SEKRETAR PREDSEDNIK

Dana Gak Sandra Božić